Beseerde vrou lê twee dae in veldFoto: SAPD Kol. Ronel Otto, woordvoerder van die polisie, het gesê Martha Thobejane (50) het Sondag saam met ŉ groep vroue van die Matloulela-nedersetting in Maake, sowat 50 km wes van Gravelotte in Limpopo, in die Lekgalametse-natuurreservaat gaan gras sny. Terwyl die vroue in die berge in die reservaat besig was, het Thobejane gegly en haar enkel gebreek. “Van die vroue het by Thobejane gebly, terwyl die ander geloop het om hulp te ontbied,” het Otto gesê. “Die lugvleuel van die SAPD het probeer om by die beseerde vrou uit te kom, maar weens die reën, mis en bewolkte weer kon hulle nie die gebied bereik nie.” Lede van die polisie se soek-en-reddingseenheid, honde-eenheid en noodwerkers van Makhado en Giyani is ontbied en kon uiteindelik Dinsdagoggend vroeg daarin slaag om die plek te bereik waar Thobejane gelê het. Hulle het haar op ŉ draagbaar geplaas en uit die bergagtige omgewing verwyder. “Dit was nie maklik nie en dit het noodwerkers ŉ hele dag geneem om haar na veiligheid te bring,” het Otto gesê. “Soms was die terrein so onbegaanbaar dat hulle beurte moes maak om die vrou op hul rûe te dra.” Thobejane is na die Dr. CN Phatudi-hospitaal in Maake geneem waar sy tans aansterk.